Predkladacia správa

	Materiál „Návrh na schválenie Aktov Svetovej poštovej únie – 12. dodatkového protokolu k Ústave Svetovej poštovej únie, 5. dodatkového protokolu ku Generálnemu poriadku Svetovej poštovej únie, 2. dodatkového protokolu k Svetovému poštovému dohovoru a 2. dodatkového protokolu k Dohode o poštových platobných službách prijatých na 28. svetovom poštovom kongrese Svetovej poštovej únie (Spojené arabské emiráty, Dubaj, 8. - 19. 9. 2025)“ sa predkladá na rokovanie vlády ako iniciatívny materiál.

	Predkladané Akty Svetovej poštovej únie (ďalej len „SPÚ“) boli prijaté 28. svetovým poštovým kongresom SPÚ (ďalej len „kongres“), pričom dňa 19. 9. 2025 ich podpísal vedúci delegácie SR, s výhradou ich ratifikácie, resp. schválenia. Zmeny a doplnenia k Aktom SPÚ prijaté kongresom sú v slovenskom texte zmlúv vyznačené podčiarknutím. Keďže francúzština je podľa čl. 7 Ústavy SPÚ úradným jazykom SPÚ, materiál obsahuje aj text Aktov SPÚ vo francúzskom jazyku.

	Akty SPÚ tvoria v súlade s čl. 22 Ústavy SPÚ: 
· Ústava SPÚ, hlavný akt SPÚ, ktorá obsahuje základné predpisy SPÚ a nemôže byť predmetom výhrady;
· Generálny poriadok SPÚ obsahujúci ustanovenia na zabezpečenie uplatňovania Ústavy SPÚ a činnosti SPÚ, je záväzný pre všetky členské krajiny SPÚ a nemôže byť predmetom výhrady;
· Svetový poštový dohovor, ktorý obsahuje spoločné predpisy medzinárodnej poštovej služby a ustanovenia týkajúce sa služieb listovej pošty a poštových balíkov. Je záväzný pre všetky členské krajiny SPÚ, ktoré dbajú na to, aby ich určené poštové podniky plnili povinnosti vyplývajúce z tohto dohovoru;
· Dohoda o poštových platobných službách, ktorá obsahuje spoločné ustanovenia o poskytovaní poštových platobných služieb medzi členskými krajinami SPÚ, ktoré ku nej pristúpili. Záväzná je len pre tieto signatárske členské krajiny SPÚ, pričom tieto dbajú na to, aby ich určené poštové podniky plnili povinnosti vyplývajúce z tejto dohody.

Akty SPÚ, ktoré schválil kongres - 12. dodatkový protokol k Ústave SPÚ, 5. dodatkový protokol ku Generálnemu poriadku SPÚ, 2. dodatkový protokol k Svetovému poštovému dohovoru a 2. dodatkový protokol k Dohode o poštových platobných službách - boli posúdené, v spolupráci s Ministerstvom zahraničných vecí a európskych záležitostí SR, v zmysle Pravidiel pre uzatváranie medzinárodných zmlúv a zmluvnú prax schválených uznesením vlády SR č. 743 zo dňa 21. 10. 2009 (ďalej len „Pravidlá“) s nasledujúcimi závermi:

12. dodatkový protokol k Ústave SPÚ bol prijatý v súlade s čl. 28 ods. 2 Ústavy SPÚ  - bez toho, aby bola dotknutá záväzná povaha Ústavy podľa článku 21 ods.1, členské krajiny zmeny čo najskôr ratifikujú, schvália, prijmú alebo k nim pristúpia. Dodatkový protokol nadobudne platnosť 1. 1. 2027 a uzatvára sa na dobu neurčitú. Dodatkový protokol má charakter medzinárodnej zmluvy vládnej povahy podľa čl. 4 ods.1 písm. b) Pravidiel, bude predložený na rokovanie vlády SR a následne bude vyhotovená listina o schválení..

5. dodatkový protokol ku Generálnemu poriadku SPÚ bol prijatý v súlade s čl. 29 ods. 2 a s výhradou postupu podľa čl. 24 ods. 3 a 5 Ústavy SPÚ. V zmysle čl. 24 ods. 3 Ústavy SPÚ, Akty SPÚ budú ratifikované, prijaté alebo schválené čo najskôr signatárskymi členskými krajinami v súlade s ich príslušnými ústavnými predpismi. Dodatkový protokol nadobudne platnosť 1. 1. 2027 (okrem ustanovení čl. III, IV, VII, IX, XVI a XVIII, ako aj zmeny čl. VI ods. 4, ktoré nadobudli platnosť 1. 1. 2026) a uzatvára sa na dobu neurčitú. Dodatkový protokol má charakter medzinárodnej zmluvy vládnej povahy podľa čl. 4 ods. 1 písm. b) Pravidiel. Protokol bude predložený na rokovanie vlády SR a v podmienkach SR bude vyhotovená listina o schválení.

2. dodatkový protokol k Svetovému poštovému dohovoru bol prijatý v súlade s čl. 29 ods. 2 a s výhradou postupu podľa čl. 24 ods. 3 a 5 Ústavy SPÚ. V zmysle čl. 24 ods. 3 Ústavy SPÚ, Akty SPÚ budú ratifikované, prijaté alebo schválené čo najskôr signatárskymi členskými krajinami v súlade s ich príslušnými ústavnými predpismi. Tento dodatkový protokol nadobudne platnosť 1. 1. 2027 (s výnimkou ustanovení článkov IV, V, X, XII až XIX a XXI, ako aj zmien a doplnkov článku VIII ods. 2.1, 2.4, 3.3. a článku IX ods. 4.2, 6.1.1.1 a 6.1.1bis, ktoré nadobudli platnosť 1. 1. 2026) a uzatvára sa na dobu neurčitú. Dodatkový protokol má charakter medzinárodnej zmluvy vládnej povahy  podľa čl. 4 ods.1 písm. b) Pravidiel. Protokol  bude predložený na rokovanie vlády Slovenskej republiky a v podmienkach Slovenskej republiky bude vyhotovená listina o schválení. Neoddeliteľnou súčasťou Svetového poštového dohovoru je jeho Záverečný protokol, ktorý obsahuje výhrady k uplatňovaniu ustanovení dohovoru. 

	2. dodatkový protokol k Dohode o poštových platobných službách bol prijatý v súlade s čl. 29 ods. 2 a s výhradou postupu podľa čl. 24 ods. 3 a 5 Ústavy SPÚ. V zmysle čl. 24 ods. 3 Ústavy SPÚ, Akty SPÚ budú ratifikované, prijaté alebo schválené čo najskôr signatárskymi členskými krajinami v súlade s ich príslušnými ústavnými predpismi. Dodatkový protokol nadobudol platnosť 1. 7. 2026 a uzatvára sa na dobu neurčitú. Dodatkový protokol má charakter medzinárodnej zmluvy vládnej povahy podľa čl. 4 ods. 1 písm. b) Pravidiel. Protokol bude predložený na rokovanie vlády SR a v podmienkach SR bude vyhotovená listina o schválení. Neoddeliteľnou súčasťou Dohody o poštových platobných službách je jej Záverečný protokol, ktorý obsahuje výhrady k uplatňovaniu ustanovení dohody. 

Listina o schválení uvedených Aktov SPÚ bude v súlade s čl. 25, 28 a 29 Ústavy SPÚ následne odovzdaná v čo najkratšom čase generálnemu riaditeľovi Medzinárodného úradu SPÚ.

[bookmark: _GoBack]Zásadný vplyv Aktov SPÚ z hľadiska medzinárodnej poštovej prevádzky má najmä schválenie integrovaného plánu produktov, integrovaného plánu odmeňovania a integrovaného plánu kvality služieb na nasledujúce štyri roky. Cieľom týchto zmien je modernizácia poštových produktov a služieb a aktualizácia zásad vzájomného vyúčtovania za doručovanie poštových zásielok medzi poštovými podnikmi ako aj zlepšenie kvality služieb v súlade s očakávaniami spotrebiteľov. 

Implementácia Aktov SPÚ, ako aj ich nadväzujúcich vykonávacích predpisov, si v podmienkach určeného poštového podniku môže vyžiadať úpravy informačných systémov, prevádzkových procesov, interných predpisov a technických riešení, najmä v oblastiach elektronickej výmeny údajov, kvality služieb a pod. V podmienkach SR zabezpečí ich uplatňovanie v praxi, v súlade s článkom 2 Svetového poštového dohovoru, určený poštový podnik, ktorým je poskytovateľ univerzálnej poštovej služby, Slovenská pošta, a.s., a to na základe udelenej Poštovej licencie č. č. 7338/ORPS/2022-25092 zo dňa 8. septembra 2022. 

	Prijatím predkladaného materiálu sa nepredpokladajú sociálne vplyvy, vplyvy na podnikateľské prostredie, vplyvy na životné prostredie, na informatizáciu spoločnosti, na rozpočet verejnej správy a služby verejnej správy pre občana. Materiál nemá vplyv na manželstvo, rodičovstvo a rodinu. 


